Veiligheidswagte slaan glo vermeende diewe doodRusa-lede was op die toneel. (Foto: Verskaf) Twee vermeende diewe wat vroeër vandeesweek deur private veiligheidswagte aangekeer is, is glo deur die einste wagte doodgeslaan. Nog ŉ man het egter daarin geslaag om uit die wagte se greep te ontsnap. Dit kom nadat die mans na bewering ŉ busenjin by ŉ perseel in KwaZulu-Natal gesteel het. Prem Balram, woordvoerder van Rusa, sê Rusa-lede is Vrydagoggend vir mediese bystand na ŉ perseel in Canelands ontbied. “Met hul aankoms het die lede twee onbekende mans aangetref. Albei het verskeie kop-, gesig- en liggaamsbeserings opgedoen en is op die toneel dood verklaar.” Beamptes het die private veiligheidswag op die perseel ondervra en hy het verduidelik dat hy die vorige aand (Donderdag) aan diens was. “Toe hy Donderdagaand vir diens aangemeld het, het twee dagskofwagte hom meegedeel dat hulle twee skrootversamelaars aangekeer het nadat hulle glo ŉ busenjin gesteel het wat op die perseel gestoor was,” sê Balram. Die verdagtes en nog ŉ man het glo die enjin na ŉ plaaslike skrootwerf gedra en ŉ getuie het die twee wagte daarvan in kennis gestel. Volgens die nagwag het sy kollegas die enjin teruggekry en die drie verdagtes terug na die perseel geneem. “Dit is toe dat die wagte die mans glo begin aanrand het. Een van die verdagtes het daarin geslaag om los te kom en te vlug, maar die ander twee is erg aangerand.” Die aanranding het na bewering ure lank geduur en toe die dagwagte eindelik die perseel verlaat het, het die nagwag hulp ontbied. “Die nagwag het ŉ ambulans ontbied, maar dit het nooit opgedaag nie,” sê Balram. “Die nagwag het toe die bestuurder van die perseel van die voorval in kennis gestel en Rusa is ontbied.” Owerhede is steeds op soek na die twee veiligheidswagte, maar hulle het glo reeds in die Drakensberg se rigting gevlug. Die polisie ondersoek tans twee sake van moord.